ג'ייקוב דיקינסון

ג'ייקוב מק'גאבוק דיקינסון (באנגלית: Jacob McGavock Dickinson; 30 בינואר 1851 – 13 בדצמבר 1928) היה פוליטיקאי, עורך דין ואיש עסקים אמריקאי, שכיהן כמזכיר המלחמה של ארצות הברית בממשלו של נשיא ארצות הברית ויליאם הווארד טאפט בין השנים 1901 – 1911. הקריירה העסקית שלו עברה עליו בנאשוויל, טנסי, שם הוא גם לימד באוניברסיטת טנסי. לפוליטיקה הארצית הוא הגיע לאחר שעבר לשיקגו ב-1899.

קורות חייו
ג'ייקוב מק'גאבוק דיקינסון נולד ב-30 בינואר 1851 בקולומבוס, מיסיסיפי. אביו, הנרי דיקינסון, היה שופט בבית המשפט לצדק של מיסיסיפי בין השנים 1843 – 1854. אמו הייתה אן מק'גאבוק, נכדתו של פליקס גראנדי, התובע הכללי של ארצות הברית ה-13.

במהלך מלחמת האזרחים האמריקנית התגייס דיקינסון, שהיה אז בן 14, כטוראי לצבא הקונפדרציה. הוא עבר עם משפחתו לנאשוויל, שם הוא סיים ב-1871 את לימודיו באוניברסיטת נאשוויל וב-1872 הוא סיים את לימודי התואר הראשון. בעת לימודיו הוא היה חבר באחוות "סיגמה אלפא אפסילון". לזמן קצר הוא למד בבית הספר למשפטים של אוניברסיטת קולומביה והמשיך את לימודיו בלייפציג ובפריז. הוא שלט בגרמנית. ב-1874 הוא התקבל ללשכת עורכי הדין של טנסי.

קריירה
בטנסי עסק דיקינסון בעריכת דין. בין השנים 1889 – 1893 הוא שימש כנשיא לשכת עורכי הדין של טנסי. בין השנים 1891 – 1893 הוא כיהן כשופט בבית המשפט העליון של טנסי. בין השנים 1895 – 1897 הוא כיהן כעוזר התובע הכללי של ארצות הברית. בין השנים 1897 – 1899 הוא שימש כפרופסור למשפטים בבית הספר למשפטים של אוניברסיטת ואנדרבילט וכיועץ המשפטי של "חברת הרכבות של לואיוויל ונאשוויל".

ב-1899 עבר דיקינסון לשיקגו. הוא היה לעורך דין הראשי של "חברת הרכבות המרכזית של אילינוי", תפקיד בו הוא שימש עד 1901. בהמשך היה דיקינסון ליועץ המשפטי הראשי של החברה ושימש בתפקיד זה עד 1909. ב-1903 הוא היה היועץ של הוועדה לענייני הגבול של אלסקה ובין השנים 1907 – 1908 הוא היה נשיא לשכת עורכי הדין הארצית. דיקינסון סייע לארגן את האגודה האמריקאית לחוק בינלאומי, בין השנים 1907 – 1910 הוא היה חבר בהנהלה שלה וב-1910 הוא היה סגן הנשיא שלה.

החל מה-12 במרץ 1909 ועד ה-21 במאי 1911 כיהן דיקינסון כמזכיר המלחמה של ארצות הברית. על אף היותו חבר המפלגה הדמוקרטית, הוא מונה לתפקיד זה על ידי הנשיא הרפובליקני ויליאם הווארד טאפט, בשל העובדה שהנשיא טאפט היה מעוניין שדרום יקבל ייצוג בקבינט שלו. במהלך כהונתו של דיקינסון בתפקיד, הוא הציע להעביר חקיקה שתאפשר את קבלתם של צוערים זרים לאקדמיה הצבאית של ארצות הברית בווסט פוינט והמליץ את הפעלתה של מערכת פרישה שנתית עבור עובדי המדינה. הוא גם הציע שהקונגרס ישקול את הפסקת התשלום לחיילים שנמצאו בלתי כשירים לתפקידם בשל מחלות מין או אלכוהוליזם כאמצעי להתמודד עם הבעיות הללו.

לאחר תום כהונתו כמזכיר המלחמה, שימש דיקינסון כעוזר מיוחד לתובע הכללי וסייע בתביעה נגד חברת U.S. Steel. הוא גם היה פעיל בכמה תיקים משפטיים חשובים בדיני העבודה ב-1922. בין השנים 1915 – 1917 הוא שימש ככונס הנכסים של חברת הרכבת "קווי רוק איילנד" ובין השנים 1927 – 1928 הוא היה נשיא ליגת ארגון שמירת הסביבה Izaak Walton League.

חיים אישיים
ב-1876 נשא דיקינסון לאישה את מרתה אוברטון. ג'ייקוב דיקינסון נפטר ב-1928 בנאשוויל, טנסי.

קישורים חיצוניים

 Bell, William Gardner. Secretaries of War and Secretaries of the Army: Portraits & Biographical Sketches. United States Army. Washington, D. C.: United States Army Center of Military History.
 Owsley, Harriet Chappell; Waggener, Lexie Jean (Jean B.), eds. (September 1, 1964). "DICKINSON, JACOB McGAVOCK (1858-1921) PAPERS 1812-1946". Nashville, Tennessee: Tennessee State Library and Archives. Archived from the original on July 17, 2015.
 

מזכירי המלחמה של ארצות הברית
חברי הקבינט של ארצות הברית בממשל ויליאם האוורד טאפט
סגל אוניברסיטת ואנדרבילט
אנשי צבא הקונפדרציה
בוגרי אוניברסיטת קולומביה
עורכי דין אמריקאים
אנשי עסקים אמריקאים
אמריקאים שנולדו ב-1851
אמריקאים שנפטרו ב-1928